和憲使張郎中
作者：程公許
朝代：宋

paragraphs: 四海一奇男，象賢真柬之。
繡斧外執法，滯淹猶在斯。
冰壑棟梁具，鳳梭雲錦機。
粉省趨含香，璽書嗇封泥。
生平方寸丹，雲端雙闕齊。
小試川楫手，晒網蘆中磯。
以道拯世溺，先事防繻袽。
三江昔怒號，一席今淪漪。
平波浄縠浪，祥風浹瑶池。
八極匯濤瀾，四顧蛟涎危。
孰能戒維楫，重與歌平夷。